**În jur i-atâta linişte şi pace…**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmbătrâneşte frunza de pe ram,

În jur e-atâta linişte şi pace

Şi soarele cuptorul şi-l încinge,

Şi pâinea de pe deal încet se coace.

Se leagănă în valuri line grâul,

Un vântuleţ abia, abia adie,

Iar vara dezgolită şi desculţă

Se plimbă ca o zână peste glie.

În jur i-atâta linişte şi pace,

E vară şi e soare şi e pâine,

Iar grâul ce pe deal încet se coace

E liniştea şi pacea cea de mâine…